**Acord de colaborare privind comunicarea actelor de procedură în format electronic**

Încheiat astăzi, data de , între Curtea de Apel Ploieşti, cu sediul în str. Emile Zola nr.4, Ploieşti, Jud.Prahova, C.I.F.17704779, prin reprezentant legal Preşedinte Curtea de Apel Ploieşti Judecător Andra Corina Botez şi instanţele arondate Curţii de Apel Ploieşti şi…………………………………………………………………………………………………….

Având în vedere modificările aduse dispoziţiilor Codului de procedură civilă care permit utilizarea mijloacelor informatice de comunicare a actelor de procedură şi, sub alte aspecte, simplificarea comunicării actelor de procedură în materie civilă şi penală între Curtea de Apel Ploieşti şi instituţia parteneră, evitarea comunicării individuale a actelor de procedură, realizarea unei comunicări centralizate, la nivel de instituţie, crearea unor baze de date corespunzătoare şi a unui program informatic compatibil în vederea gestionării de către fiecare instituţie a propriei baze de date ce va fi dezvoltată în acest scop, minimizarea costurilor de expediere, cât şi asigurarea certitudinii cu privire la veridicitatea actelor comunicate, se va încheia prezentul acord.

Astfel, art. 154 alin 6 din Legea nr. 134/2010 privind Codul de procedură civilă a avut iniţial următorul conţinut „Comunicarea citaţiilor şi a altor acte de procedură se poate face de grefa instanţei şi prin telefax, poştă electronică sau prin alte mijloace ce asigură transmiterea textului actului şi confirmarea primirii acestuia, dacă partea a indicat instanţei datele corespunzătoare în acest scop. În vederea confirmării, instanţa, odată cu actul de procedură, va comunica un formular care va conţine:denumirea instanţei, data comunicării, numele grefierului care asigură comunicarea şi indicarea actelor comunicate; formularul va fi completat de către destinatar cu data primirii, numele în clar şi semnătura persoanei însărcinate cu primirea corespondenţei şi va fi expediat instanţei prin telefax, poştă electronică sau prin alte mijloace."

În prezent, ca urmare a modificărilor aduse prin Legea 310/2018, Noul Cod de Procedură civilă, aceleaşi dispoziţii legale au următorul cuprins: art. 154 alin.6 „Comunicarea citaţiilor şi a altor acte de procedură se poate face de grefa instanţei şi prin telefax, poştă electronică sau prin alte mijloace ce asigură transmiterea textului actului şi confirmarea primirii acestuia, dacă partea a indicat instanţei datele corespunzătoare în acest scop. Comunicarea actelor de procedură va fi însoţită de semnătura electronică extinsă a instanţei care va înlocui ştampila instanţei şi semnătura grefierului de şedinţă din menţiunile obligatorii ale citaţiei. Fiecare instanţă va avea o singură semnătură electronică extinsă pentru citaţii şi acte de procedură.”

Totodată, prin aceeaşi lege a fost introdus un nou alineat, 6 indice 1, care prevede că: „Citaţiile şi celelalte acte de procedură menţionate la alin. (6) se consideră

comunicate la momentul la care au primit mesaj din partea sistemului folosit că au ajuns la destinatar potrivit datelor furnizate de acesta.”

Conform prevederilor art. 257 alin.5 din Noul Cod de Procedură penală, Legea nr. 135/2010 republicată, prevede că ”Citarea se poate realiza şi prin intermediul poştei electronice sau prin orice alt sistem de mesagerie electronică, cu acordul persoanei citate."

Pentru atingerea scopului propus în vederea aplicării dispoziţiilor legale amintite mai sus, se reglementează următoarea procedură de colaborare:

1. Curtea de Apel Ploieşti şi instituţia parteneră indică adresele de e-mail pentru expedierea şi recepţionarea mesajelor, conform modelului din Anexa 1. În vederea simplificării comunicării va fi utilizată o singură adresă de e-mail pentru primirea corespondenţei, putând fi însă utilizate mai multe adrese de e-mail pentru expedierea acesteia, inclusiv o adresă comună la nivelul întregii Curţi.
2. În aplicarea prevederilor art. 154 alin. (6) teza a II-a din Codul de procedură civilă şi art. 257 alin. (5) din Codul de procedură penală, instituţia parteneră declară că prin recepţionarea e-mail-ului trimis de instanţa de judecată din raza Curţii de Apel Ploieşti **adresat instituţiei partenere** şi deschiderea acestuia va considera îndeplinită procedura de comunicare faţă de aceasta, fără a mai notifica expres instanţei acest fapt.
3. De asemenea instanţa de judecată primind confirmarea electronică a deschiderii documentelor ataşate e-mail-ului adresat instituţiei partenere va considera procedura de citare îndeplinită şi nu va mai aştepta expedierea formularului ori acordului cerut de art. 154 alin. (6) teza a II-a Cod de procedură civilă, respectiv de art. 257 alin. (5) din Codul de procedură penală.
4. În cazul e-mailului trimis de instanţa de judecată din raza Curţii de Apel Ploieşti **adresat persoanelor care desfăşoară activităţi în cadrul instituţiei partenere (citare la locul de muncă, citare „prin serviciul personal”),** prin deschiderea e-mail-ului ***nu*** se va considera îndeplinită procedura de comunicare, urmând a se aştepta restituirea în format electronic a dovezii ori formularului care atestă realizarea procedurii de comunicare.
5. În ceea ce priveşte instituţia parteneră aceasta va putea comunica pe adresele de e-mail ale instanţei de judecată copii scanate ale acţiunilor în justiţie sau ale celorlalte acte procedurale şi înscrisuri necesare a fi trimise instanţei de judecată, urmând ca originalul acestor înscrisuri să rămână în păstrarea instituţiei partenere, urmând a fi prezentate doar la solicitarea expresă a completului de judecată. Instanţele de judecată se obligă, pe cheltuiala proprie, în momentul recepţionăm documentului, să asigure necesarul de exemplare în vederea constituirii dosarului şi comunicării cu celelalte părţi.
6. Instanţa de judecată va expedia pe adresa de e-mail a instituţiei partenere toate actele întocmite în etapa procesuală, inclusiv citaţiile şi comunicările, precum şi copii scanate ale actelor şi înscrisurilor depuse de celelalte părţi din procese.
7. Părţile îşi pot comunica reciproc, pe adresele de e-mail indicate, adrese de solicitări/trimiteri relaţii şi alte tipuri de corespondenţă, indiferent dacă sunt sau nu semnate în formă electronică ori dacă se află sau nu în legătură cu un dosar de pe rolul unei instanţe de judecată.
8. Prezentul acord se încheie în două exemplare, este valabil începând cu data de…………………pe o perioadă nedeterminată, cu posibilitatea denunţării unilaterale, dacă una din părţi nu mai dispune de echipamentele tehnice necesare sau dacă există alte motive întemeiate. Prezentul acord poate fi suspendat temporar, modificat sau completat, cu acordul scris al părţilor semnatare, ori de câte ori acestea convin asupra amendamentelor propuse.

**CURTEA DE APEL PLOIEŞTI INSTITUŢIA PARTENERĂ**

**Preşedinte ANDRA CORINA BOTEZ ……………………………………..**